Gebaretaal kan verpligtend raak vir alle segmente in SA - Solidariteit WêreldSolidariteit Wêreld
Tuis › Soldeer › Gebaretaal kan verpligtend raak vir alle segmente in SA
Gebaretaal kan verpligtend raak vir alle segmente in SA
Business Insider berig dat die regering en ander werkgewers wat voorkantoorwerkers in diens het wat met dowe persone te make het teen volgende week verplig kan wees om ten minste ʼn mate van opleiding in Suid-Afrikaanse Gebaretaal aan ʼn groot groep van hul personeel te verskaf.
Die Pan-Suid-Afrikaanse Taalraad het Vrydag ʼn konsep van die Suid-Afrikaanse Gebaretaalhandves geproklameer. Aldus die raad “geld hierdie dokument vir alle segmente van die Suid-Afrikaanse samelewing” en “skep dit verpligtinge” om die taalregte van die dowe gemeenskap te beskerm.
As daar teen Vrydag 11 Oktober geen besware teen die dokument geopper is nie, sal die dokument as finaal geag word. “[Suid-Afrikaanse Gebaretaal] -bewustheid en -opleiding behoort verpligtend te wees vir alle personeellede in diens van die regering, insluitend munisipaliteite, nieregeringsorganisasies of in die privaat sektor,” aldus een klousule.
Voorkantoorwerknemers en werknemers wat direk met die publiek skakel by instansies soos banke, hospitale en verskaffers van openbare vervoer sal deurlopende opleiding moet ontvang, wat onder meer voorsiening maak vir sensitisering vir die behoeftes van dowe mense. Meer gevorderde opleiding in gebaretaal sal nodig wees vir personeel “wat noodsaaklike en ondersteunende dienste lewer, byvoorbeeld maatskaplike werkers en polisiebeamptes, wat meer gereeld met dowe mense te make het”. Daardie vlak van opleiding vereis dat studente in staat moet wees om ʼn volgehoue, ingewikkelde gesprek in gebaretaal te voer.
Kursusse om sodanige vlak van bedrewenheid te bereik, kos in die omgewing van R6 000 per persoon en neem ongeveer 240 uur, of anderhalf maand as dit gelyk oor werksdae versprei word, om te voltooi.